Finn.no

Finn.no er en norsk markedsplass på nett som formidler ulike typer annonser og tjenester for privatpersoner og bedrifter. Selskapet ble etablert i mars 2000, og har ca 500 ansatte per 2025. Målt etter antall sidevisninger er finn.no den største norske tjenesten på nett.Antall sidevisninger Eierselskapet er en del av Schibsted ASA og inngår i Schibsted Classified Media som organiserer rubrikkvirksomheten til konsernet. Finn.no har seksjoner for eiendom, jobb, motor, torget, reise og småjobber samt tjenester innen privatøkonomi med tjenestene penger.no og Lendo.

Totalt ble det publisert i overkant av 14 millioner annonser på nettstedet i 2021. Sofa, sykkel, kjøkken, iPhone, snøfreser, bobil, campingvogn, småbruk og sommerjobb er blant de mest populære søkeord på sidene. Omsetningen var  millioner kroner i 2017, og resultatet 585 millioner kroner (EBITDA). Tilsvarende tall for 2012 var henholdsvis  millioner kroner og 622 millioner kroner.

Historie
I 1996 opplevde regionavisene Aftenposten, Bergens Tidende, Stavanger Aftenblad og Fædrelandsvennen at internettaktører som Stepstone og Eiendomsnett overtok mye av rubrikkmarkedet. Dette gikk ut over avisenes omsetning. Regionsavisene dannet derfor en allianse, og etablerte en nettside for rubrikkannonser; vis@avisen. Dette var hovedsakelig et teknisk samarbeid som ble opprettet for å tilby eksisterende kunder en internettløsning.  Med fokus på papirutgaven var det imidlertid vanskelig for regionsavisene å lykkes med vis@avisen. De besluttet derfor å etablere et eget selskap for rubrikkannonser på nett. Selskapet har eksistert siden 1996, men ble et eget AS i 1999. Det var da det ble bestemt å satse på selskapet. Forretningsplanen og tjenesten slik man kjenner den i dag ble lansert 20. mars 2000.

I begynnelsen
Før digitalkameraet ble allemannseie, ble avisannonser skannet inn og lagt ut på nett. Deretter kom løsningen hvor man la ut annonser selv, men sendte inn bilder i konvolutt til finn.no, som skannet inn disse manuelt. Reklamefilmer bidro til å endre folks innstilling til kjøp og salg av brukte ting på nettet. Frem til 2006 var ikke dette så vanlig. Ved å vise at folk kunne tjene penger på det de hadde liggende i skuffer og skap, begynte interessen å øke. Mens det i 2006 ble publisert  privatannonser på FINN torget, var tallet  privatannonser i 2010, en økning på 175 %.

Eierstruktur
Finn.no eies av Vend (90 %) og Adresseavisen (9,99 %). Selskapet ledes (per oktober 2024) av daglig leder Bjørn Eddie Sjølie; styreleder er Christian Prinzell Halvorsen.

Tjenester
Eiendom, bil og jobb var de første markedene. Disse ble etablert i 2000, etterfulgt av torget (stort og smått) i 2003, reise i 2006 og oppdrag i 2011.

 Finn eiendom 
Eiendomssidene formidler annonser for bolig til salgs, fritidsbolig til salgs, leieboliger, næringseiendom, tomter og boliger i utlandet. Det finnes også tilleggstjenester som Finn Eiendomspulsen, hvor forbrukere kan finne statistikk om boligmarkedet. Finn eiendom tilbyr også en karttjeneste, som bolig-til-salgs-annonsene er knyttet opp mot. Eiendomssidene hadde over 1,3 millioner unike brukere i snitt per uke i 2014.

 Finn bil 
Her markedsføres brukte og nye biler, men det finnes også andre motorannonser, blant annet for båter, mopeder, scootere og campingvogner.

 Finn jobb 
På jobbsidene finnes fulltids-, deltids- og sommerjobber. Videre finnes det et eget område med lederstillinger. Man kan også legge ut en CV i håp om å bli kontaktet av potensielle arbeidsgivere.

 Finn torget 
En markedsplass for stort og smått; alt fra sofaer og vaskemaskiner til skiutstyr og brudekjoler. På Finn torget er det både brukte og nye gjenstander, først og fremst fra privatpersoner, men også fra bedrifter. Videre er det mulig å publisere annonser for saker man vil gi bort, eller noe man ønsker å kjøpe. Kjøp og salg av brukte ting på nettet blir stadig mer vanlig blant nordmenn.

Finn reise
En seksjon for flyreiser, hoteller, pakkereiser og restplasser. Feriehus og hytter til leie i Norge og utlandet finnes også. I tillegg finnes det en weekendkalender hvor man kan søke etter flybilletter til storbyer som Barcelona, Paris og Roma. Seksjonen har også reiseforslag innen kategorier som cruise, safari og spa.

Finn småjobber
Finn lanserte tjenesten Finn småjobber i 2014 som en markedsplass hvor privatpersoner kunne kjøpe og selge mindre tjenester og småjobber av hverandre. Senere utviklet tjenesten seg til å være en tjeneste for formidling av mer tradisjonelle håndverkertjenester til private hjem. Brukerne kunne gi karakterer og skrive omtaler til bedrifter de benyttet seg av. Håndverkere annonserte sine tjenester i form av bedriftsprofiler.

Finn småjobber ble lagt ned juni 2019.

Penger.no
Dette er en tjeneste som ble lansert av Finn i samarbeid med Dine Penger i 2011. Brukere kan søke om boliglån hos flere banker samtidig. Nettstedet har også tilleggstjenester som rentebarometer og lånekalkulator for å beregne hvor stort lån man kan betjene ut fra rentenivå og egenkapital.

 Erfaringer 
De fleste anmelderne per september 2025 på nettstedet Trustpilot meldte at de var skuffet over Finn.no, der det ble rapportert om problemer med kundeservice og kontakt med selskapet. Anmelderne klaget over mange svindlere på plattformen, dessuten at annonser ble avvist eller sensurert uten god grunn. Det har hendt at folk har funnet igjen ting lagt ut for salg på Finn.no som de tidligere har blitt frastjålet. I Norsk Kundebarometer 2025 fra Handelshøyskolen BI, lå Finn.no på ellevte plass for kundetilfredshet. Det var en nedgang fra første plass i samme måling for året før.

 Se også 
 Båtbørsen er en digital plattform for kjøp og salg av båter og annet maritimt utstyr.
 Tise - en norsk markedsplass på nett og mobile enheter som formidler ulike typer privatannonser. Selskapet har sitt utspring fra NTNU-miljøet.

Referanser

Eksterne lenker


  Schibsted: Rapporter og presentasjoner
  tns gallup, tall for uke 24 2012

Kategori:Vend Marketplaces
Kategori:Polaris Media
Kategori:Norske nettsteder
Kategori:Nettbutikker
Kategori:Etableringer i 2000
Kategori:Delingsøkonomi